PTTGC เผยหยุดเดินเครื่องโรงอะโรเมติกส์หน่วย 2 ไม่ส่งผลกระทบบริษัท
PTTGC เผยบริษัทได้หยุดเดินเครื่องโรงงานอะโรเมติกส์หน่วยที่ 2 (ขนาดกำลังการผลิต ผลิตภัณฑ์อะโรเมติกส์รวม 1,070,000 ตัน/ปี) ตั้งแต่วันที่ 28 กรกฎาคม 2558 เพื่อซ่อมแซมมอเตอร์ในคอมเพรสเซอร์ (Compressor Motor)ที่หน่วยผลิตแพลตฟอร์มมิ่ง (Platforming Unit) ไม่ส่งผลกระทบบริษัท
4 ส.ค. 2558

บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า บริษัทได้หยุดเดินเครื่องโรงงานอะโรเมติกส์หน่วยที่ 2 (ขนาดกำลังการผลิต ผลิตภัณฑ์อะโรเมติกส์รวม 1,070,000 ตัน/ปี) ตั้งแต่วันที่ 28 กรกฎาคม 2558 เพื่อซ่อมแซมมอเตอร์ในคอมเพรสเซอร์ (Compressor Motor)ที่หน่วยผลิตแพลตฟอร์มมิ่ง (Platforming Unit)
ทั้งนี้ เพื่อเป็นการบริหารจัดการภาพรวมการหยุดเดินเครื่องให้เกิดประโยชน์สูงสุด บริษัทจึงได้เลื่อนการหยุดเดินเครื่องเพื่อซ่อมบำรุงตามแผนประจำปีและการเชื่อมต่อส่วนขยายของโรงอะโรเมติกส์หน่วยที่ 2 ซึ่งเดิมมีแผนที่จะหยุดเดินเครื่องในช่วงเดือนกันยายนเป็นเวลา 46 วัน มาอยู่ในช่วงเวลาเดียวกัน
โดยการดำเนินการดังกล่าวจะช่วยลดระยะเวลาในการหยุดเดินเครื่องรวมให้เหลือเพียง 75 วัน เพื่อให้เกิดผลกระทบต่อผลการดำเนินงานและผลกระทบต่อลูกค้าของบริษัทฯ น้อยที่สุด นอกจากนี้ บริษัทฯยังจะได้รับผลประโยชน์จากการเริ่มดำเนินการผลิตผลิตภัณฑ์อะโรเมติกส์จากส่วนต่อขยายได้เร็วขึ้นอีกด้วย
อย่างไรก็ดี บริษัทคาดว่าการหยุดเดินเครื่องโรงงานอะโรเมติกส์หน่วยที่ 2 นี้จะไม่ส่งผลกระทบอย่างมีนัยสำคัญต่อผลประกอบการของบริษัท